CELEX: 32016R0345
Language: hr
Date: 2016-03-10 00:00:00
Title: Provedbena uredba Komisije (EU) 2016/345 оd 10. ožujka 2016. o utvrđivanju učestalosti prijava poruka o statusu kontejnera, formata podataka i metode prijenosa

11.3.2016   
            
            
               HR
            
            
               Službeni list Europske unije
            
            
               L 65/38
            
         PROVEDBENA UREDBA KOMISIJE (EU) 2016/345
   оd 10. ožujka 2016.
   o utvrđivanju učestalosti prijava poruka o statusu kontejnera, formata podataka i metode prijenosa
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 515/97 od 13. ožujka 1997. o uzajamnoj pomoći upravnih tijela država članica i o suradnji potonjih s Komisijom radi osiguravanja pravilne primjene propisa o carinskim i poljoprivrednim pitanjima (1), a posebno njezin članak 18.c,
   budući da:
   
               (1)
            
            
               Uredbom (EZ) br. 515/97 predviđeno je da prijevoznici u registar CSM-ova kojim upravlja Komisija dostavljaju podatke o kretanju kontejnera za događaje iz članka 18.a stavka 6. Uredbe, ali samo ako su oni poznati prijevozniku koji prijavljuje te ako su podaci za takve događaje dobiveni, prikupljeni ili održavani u njihovoj elektroničkoj evidenciji.
            
         
               (2)
            
            
               Kako bi se osigurali pravovremena analiza podataka o kretanju kontejnera i neometan prijenos tih podataka od pomorskih prijevoznika u registar poruka o statusu kontejnera te kako bi se jamčila pregledna raznolikost mogućnosti kodiranja podataka, trebalo bi utvrditi učestalost prijava CSM-ova, format CSM-ova te metodu prijenosa.
            
         
               (3)
            
            
               Zbog obujma kontejnerskog prometa i redovitih promjena u njemu učinkovito otkrivanje prijevara u velikoj mjeri ovisi o pravovremenom utvrđivanju sumnjivih kretanja kontejnera. Kako bi se jamčila učinkovita upotreba primljenih podataka ograničavanjem rizika da će se sumnjive pošiljke premještati na nepoznatu lokaciju prije nego što ih se može uspješno otkriti, prijevoznici bi trebali prenositi CSM-ove u registar CSM-ova najkasnije 24 sata nakon što je CSM dobiven, prikupljen ili održavan u elektroničkoj evidenciji prijevoznika.
            
         
               (4)
            
            
               Kako bi se smanjilo financijsko opterećenje za industriju i olakšao prijenos CSM-ova, prijevoznici bi trebali koristiti jednu od glavnih normi, odnosno ANSI ASC X12 ili UN/EDIFACT. ANSI ASC X12 je protokol za elektroničku razmjenu podataka (EDI) Američkog instituta za nacionalne standarde (ANSI), a UN/EDIFACT je norma za elektroničku razmjenu podataka razvijena u okviru Ujedinjenih naroda (UN). Korištenje takvim normama trebalo bi smanjiti troškove provedbe za prijevoznike budući da se te norme univerzalno upotrebljavaju u pomorskoj industriji za potrebe elektroničke razmjene podataka.
            
         
               (5)
            
            
               Kako bi se zajamčili siguran prijenos podataka te odgovarajuća razina povjerljivosti i cjelovitosti podataka koji se prenose, CSM-ove treba slati koristeći se sigurnim protokolom za prijenos podataka (SFTP) koji je razvilo radno tijelo za razvoj interneta (IETF). Tom se metodom prijenosa jamči potrebna razina sigurnosti, a industrija je smatra prihvatljivom u pogledu izvedivosti provedbe. Kako bi se smanjio trošak provedbe, prijevoznicima bi trebalo dopustiti i druge metode prijenosa, uz uvjet da mogu jamčiti jednaku razinu sigurnosti podataka u usporedbi sa SFTP-om.
            
         
               (6)
            
            
               Kako bi se smanjilo financijsko opterećenje prijenosa CSM-ova, prijevoznicima bi trebalo omogućiti prijenos svih CSM-ova dobivenih, prikupljenih ili održavanih u njihovoj elektroničkoj evidenciji bez odabira pojedinačnih CSM-ova. U tim slučajevima, Komisiji i nadležnim tijelima država članica trebalo bi omogućiti pristup tim podacima i njihovu upotrebu u skladu s odredbama Uredbe (EZ) br. 515/97.
            
         
               (7)
            
            
               Mjere predviđene ovom Uredbom u skladu su s mišljenjem Odbora osnovanog Uredbom (EZ) br. 515/97,
            
         DONIJELA JE OVU UREDBU:
   Članak 1.
   Učestalost prijava CSM-ova
   Prijevoznici dostavljaju potpune CSM-ove dobivene, prikupljene ili održavane u elektroničkoj evidenciji prijevoznika u registar CSM-ova najkasnije 24 sata nakon što je CSM unesen u elektroničku evidenciju prijevoznika.
   Prijenos povijesnih CSM-ova u skladu s člankom 18.a stavkom 5. Uredbe (EZ) br. 515/97 provodi se unutar 24 sata nakon dobivanja ili prikupljanja prvog CSM-a u elektroničkoj evidenciji prijevoznika kojim se utvrđuje da će se kontejner uvesti na carinsko područje Unije.
   Članak 2.
   Format podataka u CSM-ovima
   Prijevoznici prijavljuju CSM-ove u skladu s normom ANSI ASC X12 ili s normom UN/EDIFACT.
   Članak 3.
   Metoda prijenosa CSM-ova
   1.   Prijevoznici prenose CSM-ove koristeći se sigurnim protokolom za prijenos podataka (SFTP).
   Prijevoznicima je dopušten prijenos CSM-ova i drugim metodama pod uvjetom da mogu jamčiti razinu sigurnosti usporedivu sa SFTP-om.
   2.   CSM-ovi se mogu prenositi:
   
               (a)
            
            
               selektivnom prijavom pojedinačnih CSM-ova kako je navedeno u članku 18.a stavku 6. Uredbe (EZ) br. 515/97; ili
            
         
               (b)
            
            
               prijenosom svih CSM-ova dobivenih, prikupljenih ili održavanih u elektroničkoj evidenciji prijevoznika bez odabira pojedinačnih CSM-ova.
            
         Ako prijevoznik prenosi CSM-ove u skladu s točkom (b), ujedno prihvaća da Komisija i države članice imaju pristup tim podacima i upotrebljavaju ih u skladu s odredbama Uredbe (EZ) br. 515/97.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. rujna 2016.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 10. ožujka 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 82, 22.3.1997., str. 1.